**ΥΕΠΚΑ 04.05.032.006**

**ΣΗΜΕΙΩΜΑ ΠΡΟΣ ΤΟ ΥΠΟΥΡΓΙΚΟ ΣΥΜΒΟΥΛΙΟ**

 **Ενημέρωση για την πρόοδο υλοποίησης, κατά το 2018, του Εθνικού Σχεδίου Δράσης για την Αναπηρία 2018-2020 και της Εθνικής Στρατηγικής για την Αναπηρία 2018-2028**

Η Πρώτη Εθνική Στρατηγική για την Αναπηρία 2018-2028 και το δεύτερο Εθνικό Σχέδιο Δράσης για την Αναπηρία 2018-2020 εγκρίθηκαν από το Υπουργικό Συμβούλιο με την απόφαση με αρ. 83.980 και ημερομηνία 19.12.2017. Με την απόφαση, εξουσιοδοτήθηκε η Υπουργός Εργασίας, Πρόνοιας και Κοινωνικών Ασφαλίσεων να ενημερώνει ετήσια το Συμβούλιο για την πρόοδο υλοποίησης της Στρατηγικής και του Σχεδίου Δράσης, με την υποβολή σχετικού Σημειώματος.

2. Το Τμήμα Κοινωνικής Ενσωμάτωσης Ατόμων με Αναπηρίες, ως το Κεντρικό Σημείο στην Κύπρο για την εφαρμογή της Σύμβασης του ΟΗΕ για τα Δικαιώματα των Ατόμων με Αναπηρίες, συντόνισε τη συγκέντρωση πληροφοριών και στοιχείων, μέσω των σημείων επαφής στα οκτώ Υπουργεία, που έχουν αναλάβει δράσεις υλοποίησης της Σύμβασης, σύμφωνα με το Εθνικό Σχέδιο Δράσης 2018-2020. Κατά το 2018, από τις 86 συνολικά δράσεις (46 συνεχιζόμενες και 40 νέες δράσεις) που προγραμματίστηκαν: 41 δράσεις υλοποιήθηκαν (ποσοστό 48%), 30 δράσεις υλοποιήθηκαν μερικώς (ποσοστό 35%) και 15 δεν υλοποιήθηκαν (ποσοστό 17%).

3. Οι κύριοι λόγοι για την μη υλοποίηση 15 δράσεων, ως ήταν προγραμματισμένες, ήταν καθυστερήσεις με τις διαδικασίες σύναψης δημοσίων συμβάσεων, η αναμονή νομοτεχνικού ελέγχου νομοθετημάτων από τη Νομική Υπηρεσία, η προώθηση της εφαρμογής σημαντικών γενικών μεταρρυθμίσεων όπως το ΓΕΣΥ που καθυστέρησε μεταρρυθμίσεις σε επί μέρους πολιτικές, ο φόρτος εργασίας και η υποστελέχωση των κρατικών υπηρεσιών και η αναβολή υλοποίησης των δράσεων για το 2019 ή 2020.

4. Από τις δράσεις που υλοποιήθηκαν κατά το 2018, ξεχωρίζουν και συνοψίζονται στο Παράρτημα 01, ανά αρμόδιο Υπουργείο, οι κυριότερες δράσεις. Επίσης, στο Παράρτημα 02 παρουσιάζονται αναλυτικά, ανά Υπουργείο, οι πληροφορίες και στοιχεία που συγκεντρώθηκαν σε σχέση με την πρόοδο υλοποίησης και των 86 δράσεων.

5. Γενικά, σε ότι αφορά την εφαρμογή της Πρώτης Εθνικής Στρατηγικής 2018-2028, κατά το 2018 έγιναν πολλά βήματα προς τα εμπρός για την υλοποίηση των στρατηγικών επιδιώξεων και στόχων που τέθηκαν, όμως η πορεία για το υπόλοιπο της δεκαετίας απαιτεί πρόσθετα δραστικά μέτρα και μεταρρυθμίσεις σε όλους τους τομείς ζωής των ατόμων με αναπηρίες και ιδιαίτερα στον τομέα της υγείας και θεραπευτικής αποκατάστασης, της προσβασιμότητας σε αγαθά και υπηρεσίες μέσα στην κοινότητα, της εκπαίδευσης, της απασχόλησης, της ανεξάρτητης διαβίωσης.

6. Μετά την ενημέρωση του Υπουργικού Συμβουλίου με το παρόν σημείωμα, θα ενημερωθεί και η Κυπριακή Συνομοσπονδία Οργανώσεων Αναπήρων για τα αποτελέσματα υλοποίησης του Εθνικού Σχεδίου Δράσης. Στη συνέχεια θα οργανωθούν από το Τμήμα Κοινωνικής Ενσωμάτωσης Ατόμων με Αναπηρίες εργαστήρια ανά Υπουργείο, με τη συμμετοχή των εκπροσώπων των κρατικών υπηρεσιών καθώς και των οργανώσεων των ατόμων με αναπηρίες, ώστε να πραγματοποιηθεί διαβούλευση με στόχο τόσο την αποτελεσματικότερη υλοποίηση δράσεων μέχρι το τέλος του 2020, όσο και την έναρξη ετοιμασίας του επόμενου Εθνικού Σχεδίου Δράσης για την Αναπηρία 2021-2023.

7. Η Υπουργός Εργασίας, Πρόνοιας και Κοινωνικών Ασφαλίσεων θα ενημερώσει το Υπουργικό Συμβούλιο, με το παρόν Σημείωμα, για την πρόοδο υλοποίησης, κατά το 2018, του Εθνικού Σχεδίου Δράσης για την Αναπηρία 2018-2020 και της Εθνικής Στρατηγικής για την Αναπηρία 2018-2028.

**ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ**

**ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

**3 Δεκεμβρίου 2019**

 **ΜΕ/ΧΦΚ/NN**

**2**